ओडिशा में सामने आए कोरोना वायरस के 5,235 नए मामले, 43 और मरीजों की मौत
ओडिशा में शुक्रवार को कोरोना वायरस संक्रमण के 5,235 नए मामले सामने आए जो कि पिछले 50 दिन में प्रतिदिन सामने आने वाले मामलों की सबसे कम संख्या है। स्वास्थ्य विभाग के एक अधिकारी ने बताया कि महामारी से 43 और मरीजों की मौत हो गई।
भुवनेश्वर: ओडिशा में शुक्रवार को कोरोना वायरस संक्रमण के 5,235 नए मामले सामने आए जो कि पिछले 50 दिन में प्रतिदिन सामने आने वाले मामलों की सबसे कम संख्या है। स्वास्थ्य विभाग के एक अधिकारी ने बताया कि महामारी से 43 और मरीजों की मौत हो गई जिसके बाद मृतकों की कुल संख्या 3,210 पर पहुंच गई। राज्य में अब तक संक्रमण के 8,42,461 मामले सामने आ चुके हैं। संक्रमण के नए मामलों में से 2,975 मामले पृथक-वास केंद्रों से सामने आये हैं और संक्रमितों के संपर्क में आने से 2,273 लोग संक्रमण का शिकार हुए। अधिकारी ने बताया कि खुर्दा जिले से 726, कटक से 557 और जाजपुर से कोरोना वायरस के 394 नए मामले सामने आए। ओडिशा में अभी 66,226 मरीज उपचाराधीन हैं और अब तक 7,72,972 मरीज ठीक हो चुके हैं। इस बीच भुवनेश्वर नगर पालिका ने खाना पहुंचाने वाली ऐप आधारित कंपनियों के एजेंटों के टीकाकरण के लिए विशेष शिविर का आयोजन किया।वहीं, ओडिशा ने कोविड-19 टीकों की खरीदारी के लिए ई-वैश्विक निविदा की मूल्य बोली खोलने की प्रक्रिया 23 जून तक के लिए स्थगित कर दी। यह फैसला ऐसे समय में किया गया है, जब केंद्र ने दो दिन पहले घोषणा की थी कि वह राज्यों के लिए आवश्यक सभी टीकों की आपूर्ति करेगा। एक वरिष्ठ अधिकारी ने कहा, ‘‘केंद्र द्वारा 21 जून से राज्यों को टीकों की आपूर्ति शुरू किए जाने की संभावना है।’’ ओडिशा स्टेट मेडिकल कॉरपोरेशन लिमिटेड (ओएसएमसीएल) ने एक अधिसूचना में कहा कि उसने वैश्विक निविदा जारी की थी और उसे दो बोलियां मिली थीं। वह बुधवार को मूल्य बोली खोलने वाला था, लेकिन अब इसे 23 जून को खोला जाएगा। अधिकारी ने कहा, “राज्य सभी आयु समूहों के लिए केंद्र से टीकों की आपूर्ति की स्थिति को देखते हुए आगे फैसला करेगा।’’ ये भी पढ़ें